作者:鄭愔
標題:奉和幸上官昭容院獻詩四首
內容:地軸樓居遠，天臺闕路賒。何如遊帝宅，即此對仙家。座拂金壺電，池搖玉酒霞。無雲秦漢隔，別訪武陵花。堯茨姑射近，漢苑建章連。十五蓂知月，三千桃紀年。鸞歌隨鳳吹，鶴舞向鶤弦。更覓瓊妃伴，來過玉女泉。宮掖賢才重，山林高尚難。不言辭輦地，更有結廬歡。池棟清溫燠，巖窗起冱寒。幽亭有仙桂，聖主萬年看。槎流天上轉，茅宇禁中開。河鵲填橋至，山熊避檻來。庭花采菉蓐，岩石步莓苔。願奉輿圖泰，長開錦翰裁。